別真直院西山
作者：汪莘
朝代：宋

paragraphs: 去年來見公，畧以書自陳。
今年來見公，知公意已親。
一見爲我喜，再見爲我顰。
溫存到風雨，檢點及米薪。
會我群玉堂，坐上皆偉人。
欲引野鶴姿，軒昂出京塵。
公自哀其窮，我豈有足珍。
但願公富貴，何憂我賤貧。
過從兩三月，意味十萬春。
將非前世緣，更結來生因。
所恨難久留，歸理青溪緡。
公亦厭承明，請牧江海濱。
嗟我老于行，東西足悲辛。
那宜種橘柚，幸使守松筠。